Društvo za esperanto Marko Nešić
<s>Društvo za esperanto „Marko Nešić“ (esperanto: Esperanto-societo "Marko Nešić", poznato i kao Društvo esperantista (esperanto: Esperantista societo), Esperanto društvo „Marko Nešić“, Udruženje za esperanto „Marko Nešić“ i Udruženje esperantista „Marko Nešić“) je bilo društvo za esperanto jezik koje je postojalo u Novom Sadu od 1948. do 2011. godine.</s>

<s>Istorija 
Na području Novog Sada je bilo esperantista još 1906. godine.</s><s>U Petrovaradinu je učiteljica Slavica Malin organizovala prvu grupu esperantista i vodila kurs za početnike.</s><s>U Novom Sadu je 1913.</s><s>Lazar Vukićević organizovao kurseve.</s><s>Marta 1914. osnovan je u Novom Sadu esperantski kružok sa dr Palom Amonom na čelu.</s>

<s>Kompozitor i horovođa Marko Nešić organizovao je u Zanatskom domu 1919-1920. grupe mladih zanatlija za učenje esperanta.</s><s>Nešić je 1922. godine, zajedno sa Stevanom Vidakom i Arpadom Cajzlerom, osnovao udruženje sa nazivom „Prijateljsko kolo esperantista“ (esperanto: Amika rondo esperantista).</s><s>Krajem 1924. formirano je i „Radničko kolo esperantista“ (esperanto: Esperantista laborista rondo), koje je 1932. promenilo naziv u „Udruženje radnika esperantista“ i delovalo je do 1941. godine.</s>

<s>Drugi svetski rat je prekinuo rad oba novosadska esperanto udruženja.</s><s>1948. godine u Novom Sadu je osnovano novo esperanto udruženje sa nazivom „Društvo esperantista“ (esperanto: Esperantista societo), koje je kasnije promenilo naziv u Društvo za esperanto „Marko Nešić“.</s><s>U Novom Sadu je 1954. osnovan i Savez esperantista Vojvodine.</s>

<s>Novosadski esperantisti organizovali su ovde dva značajna skupa: XVII kongres jugoslovenskih esperantista (1958) i XLII svetski kongres radnika esperantista (1969).</s>

<s>Društvo za esperanto „Marko Nešić“ je prestalo da postoji kao pravni subjekt 2011. godine.</s><s>Poslednji predsednik društva bio je književnik Vladimir Kirda Bolhorves.</s>

<s>Članovi 
U društvu su se isticali sledeći članovi: Boriša Milićević, Jožef Večei, Mladen Vrtunski, Milan Beložanski, Bora Radovanović Petko, Leopold Moker, Živan Milisavac, Dušan Jeneckov, dr Kalman Kovač, Aleksandar Polzović, Ivan Andrejević, Ferenc Fodor, Radmila Bankovački-Flora, dr Borislava Nedeljković, Jovan Sevdić, Vladimir Đukić, Joakim Šima i drugi.</s>

<s>Izdavaštvo 
Društvo za esperanto „Marko Nešić“ je posvećivalo veliku pažnju prevođenju i objavljivanju naših književnih i drugih dela na esperantu, čineći ih dostupnim u 105 zemalja.</s>

<s>Društvo je iniciralo objavljivanje sledećih publikacija:
 Ivan Andrejević, Pola stoleća nade i istrajnosti, Spomen-knjiga povodom 50-godišnjice postojanja udruženja esperantista u Novom Sadu, Novi Sad, 1976.</s><s>Boriša Milićević, Međunarodni jezik esperanto, Novi Sad, 1979.</s><s>Lirska pesmarica Vojvodine (Lirika poemaro el Vojvodino (Serbio)), 1983.</s><s>Veljko Milković, Arbaroj por produktado de nutraĵoj, Novi Sad, 1992.</s><s>Ju Espero, list na esperanto jeziku, objavljen samo jedan broj, 2000.</s><s>Poeziaj Donacoj, Novi Sad, 2003.</s><s>Ivan Opačak - Pane M. Đukić, Rečnik esperanto - srpskohrvatski, Novi Sad, 2004.</s>

<s>Saradnja sa Dopisnim pozorištem 
Društvo za esperanto „Marko Nešić“ je ostvarilo saradnju sa Dopisnim pozorištem iz Novog Sada.</s><s>U prostorijama društva je delovao Pomoćni informativni centar Dopisnog pozorišta na esperanto jeziku i tu je vršena trijaža priloga raznih saradnika Dopisnog pozorišta iz sveta.</s>

<s>Dopisno pozorište je u okviru društva za esperanto osnovalo mikro - teatar, koji je pripremao razne pozorišne komade na esperanto jeziku, kao prvi u svetu.</s><s>Pripremljeno je desetak igrokaza, predstava i recitala, koji su izvođeni širom Evrope, a čiju režiju je izveo osnivač Dopisnog pozorišta Mladen Dražetin.</s>

<s>Literatura 
 Ivan Andrejević, Pola stoleća nade i istrajnosti, Spomen-knjiga povodom 50-godišnjice postojanja udruženja esperantista u Novom Sadu, Novi Sad, 1976.</s><s>Boriša Milićević - Lajoš Sekereš, Esperanto, Enciklopedija Novog Sada, sveska 8, Novi Sad, 1997.</s><s>Mladen Dražetin, Večna umetnost igre - filozofija novog razvoja (teorija i praksa), Prvi srpski filozofski sistem, Banatski kulturni centar, Novo Miloševo, 2014.</s>

<s>Nastanci 1948.</s><s>Prestanci 2011.</s><s>Srpske organizacije
Kultura u Novom Sadu
Esperanto</s>

